Source: http://www.cjmures.ro/Proc_verb/2007_11_29.htm
Timestamp: 2020-03-31 21:58:11+00:00
Document Index: 24430721

Matched Legal Cases: ['articolul 1', 'Articolul 1', 'Articolul 2', 'Articolul 3', 'articolul 1', 'articolul 1', 'Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'Articolul 13', 'Articolul 14', 'articolul 1', 'Articolul 1', 'Articolul 2', 'Articolul 3', 'Articolul 4', 'articolul 1', 'Articolul 1', 'Articolul 2', 'Articolul 3', 'Articolul 4', 'Articolul 5', 'articolul 1', 'Articolul 1', 'Articolul 2', 'articolul 1', 'Articolul 1', 'Articolul 2', 'Articolul 3', 'articolul 1', 'Articolul 1', 'Articolul 2', 'Articolul 3', 'articolul 1', 'Articolul 1', 'Articolul 2', 'Articolul 3', 'articolul 1', 'Articolul 1', 'Articolul 2', 'Articolul 3', 'articolul 4', 'Articolul 4', 'Articolul 4', 'Articolul 5', 'Articolul 6', 'Articolul 1', 'Articolul 2', 'Articolul 3', 'Articolul 4', 'articolul 1', 'Articolul 1', 'Articolul 2', 'articolul 1', 'Articolul 2', 'articolul 1', 'Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'articolul 1', 'Articolul 3']

Nr.17.038/12.XII.2007
Dosar IV.C.1
al şedinţei ordinare a Consiliului Judeţean
din data de 29 noiembrie 2007
Lucrările şedinţei s-au desfăşurat în sala mare a Consiliului Judeţean Mureş şi au fost conduse de domnul vicepreşedinte Alexandru Petru Frătean.
Ordinea de zi a şedinţei a fost publicată în cotidienele locale „Zi de zi” şi „Nepujság”, prin Dispoziţia preşedintelui Consiliului Judeţean nr.262/22.11.2007.
Din cei 34 consilieri în funcţie au fost absenţi: Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif.
Au fost invitaţi să participe:
· dl Ciprian Dobre, prefectul judeţului Mureş
· dl. Schmidt Lorand – director, Direcţia Generală de Asistenţă Socială şi Protecţia Copilului Mureş
· d-na Codruţa Sava – director adjunct, Direcţia Generală de Asistenţă Socială şi Protecţia Copilului Mureş
· dl. Mezei Vasile - director economic, Direcţia Generală de Asistenţă Socială şi Protecţia Copilului Mureş
· dl Runcan Ştefan, director, R.A. AEROPORTUL TRANSILVANIA Tîrgu Mureş
· dna Hang Mărioara, contabil-şef, R.A. AEROPORTUL TRANSILVANIA Tîrgu Mureş
· dl Naste Vasile, director, Administraţia Palatului Culturii Tîrgu Mureş
· dna Valea Anica – contabil-şef, Administraţia Palatului Culturii Tîrgu Mureş
· dl Ilieş Ioan – director, Direcţia Judeţeană de Evidenţă a Persoanelor
· dna Belean Carmen, contabil-şef, Direcţia Judeţeană de Evidenţă a Persoanelor Mureş
· dl Cotîrlan Constantin - director, Centrul Judeţean de Promovare şi Conservare a Creaţiei şi Tradiţiei Populare Mureş
· dna Iosib Maria, contabil-şef, Centrul Judeţean de Promovare şi Conservare a Creaţiei şi Tradiţiei Populare Mureş
· dna Albu Lelia, director, Şcoala de Arte şi Meserii Tîrgu Mureş
· dna Mihaly Maria, contabil- şef, Şcoala de Arte şi Meserii Tîrgu Mureş
· dl Cadariu Gavril, director, Teatrul pentru Copii şi Tineret ARIEL Tîrgu Mureş
· dna Luduşan Leontina, contabil-şef, Teatrul pentru Copii şi Tineret ARIEL”
· dl Titi Iosif Boantă, director, Ansamblul Artistic Profesionist MUREŞUL Tîrgu Mureş
· dna Silvăşan Elena, contabil-şef, Ansamblul Artistic Profesionist MUREŞUL Tîrgu Mureş
· dl Soos Zoltan, director, Muzeul Judeţean Mureş
· dna Mihalte Marcela, contabil-şef, Muzeul Judeţean Mureş
· d-na Corina Teodor, director, Biblioteca Judeţeană Mureş
· dna Pop Daniela, contabil-şef, Biblioteca Judeţeană Mureş
· dna Grec Claudia, director, Centrul Şcolar pentru Educaţie Incluzivă nr.1 Tîrgu Mureş
· dna Pescari Tatiana Ana, director, Centrul Şcolar pentru Educaţie Incluzivă nr.2 Tîrgu Mureş
· dna Kalman Eva, contabil-şef, Centrul Şcolar pentru Educaţie Incluzivă nr.2 Tîrgu Mureş
· dl Sabău Ştefan, director, Centrul Şcolar pentru Educaţie Incluzivă Nr.3 - Reghin
· dna Molnar Viorica, contabil-şef, Centrul Şcolar pentru Educaţie Incluzivă Nr.3 – Reghin
· dl. Begidzsan Laszlo – şef serviciu SALVAMONT
· dl. Bodoni Hunor - director marketing, Parc Industrial Mureş
· dl. chestor Căbulea Ioan Nicolae – Inspectoratul de Poliţia al Judeţului Mureş
· directori, directori-adjuncţi, şefi servicii şi specialişti din aparatul propriu care au contribuit la elaborarea materialelor
· reprezentanţi mass-media din judeţ
Domnul vicepreşedinte Frătean: Bună ziua, stimaţi colegi! Bună ziua, tuturor invitaţilor! Cu permisiunea dumneavoastră aş începe această şedinţă a Consiliului Judeţean din noiembrie. Vă rog să butonaţi prezenţa pe aparate. Încă o dată vă salut cu drag!
Daţi-mi voie, înainte de a începe şedinţa, să spun câteva lucruri. În primul rând aş vrea să vă felicit pe toţi şi partidele din care faceţi parte, pentru rezultatele obţinute în alegerile euro-parlamentare şi în mod deosebit pentru prestaţia dumneavoastră ca oameni politici în campania electorală. Cred că am dovedit, toţi consilierii judeţeni, că suntem oameni politici responsabili şi am făcut o campanie electorală constructivă cu toţii. Pentru asta vă mulţumesc şi vă felicit. Şi trebuie să vă anunţ, alături de mulţumirile pe care le adresez aparatului Consiliului Judeţean pentru această perioadă, destul de bulversată, în care noi, demnitarii, am fost prinşi şi cu alte lucruri, politice. Le mulţumesc pentru că au acţionat corect şi trebuie să vă spun că această campanie electorală nu a afectat cu nimic buna funcţionare a Consiliului Judeţean. Deci, încă o dată mulţumirile mele.
În al doilea rând vreau să vă anunţ că în cursul acestei luni Consiliul Judeţean Mureş a mai câştigat 3 proiecte pe fonduri europene, e vorba de reţeaua de informare pentru informaţia pe fonduri structurale, împreună cu Prefectura Mureş, e vorba de Infocenter Euro-Direct, un proiect propriu al Consiliului Judeţean. De asemenea, pe un program Phare 2005 – Accelerarea implementării strategiei naţionale pentru îmbunătăţirea situaţiei romilor. Vorbim aici de un total de granturi de 256 mii euro. Îi felicit pe cei care s-au ocupat de promovarea acestor proiecte şi trebuie să vă anunţ că suntem în faze destul de avansate pentru o serie de cereri de finanţare pe care le avem în pregătire pentru fondurile structurale. Tot în acest context, Consiliul Judeţean Mureş prin, hai să spun, persoana vicepreşedintelui Alexandru Petru Frătean, am fost notificaţi vis-a-vis de decernarea Diplomei de excelenţă „Fonduri europene”. Este vorba de Forumul civic şi de afaceri pentru stimularea absorbţiei fondurilor europene, sub înaltul patronaj al Alteţei sale regale Principesa Margareta a României şi a Alteţei sale Radu, principe de Hohenzolern-Waringen, prin care urmează să se decerneze domnului Alexandru Petru Frătean diploma de excelenţă în popularizarea, gestionarea şi pregătirea programelor cofinanţate din fonduri europene, pentru categoria „Cel mai activ lider al autorităţilor publice locale şi judeţene”. Vreau să spun că nu este meritul meu, în principal este meritul echipei Consiliului Judeţean, eu nu am făcut altceva decât să le promovez realizările. Mulţumesc!
Cu aceasta, daţi-mi voie să trecem la şedinţa noastră. Toată lumea cunoaşte ordinea de zi, avem 14 puncte la ordinea de zi printre care şi rectificarea bugetului, deci un punct foarte important. Vis-a-vis de această ordine de zi aş avea şi o propunere, dacă îmi permiteţi. La punctul 9 avem hotărârea privind aprobarea Convenţiei de colaborare în vederea realizării programului „Mediul rural – paşi esenţiali spre euroconformizare”. Este aici domnul chestor Căbulea, comandantul poliţiei judeţene, este vorba de un parteneriat cu poliţia judeţeană şi v-aş ruga ca odată cu aprobarea ordinii de zi să acceptaţi şi ideea ca să discutăm la primul punct această chestiune, pentru că dânsul este angrenat în tot felul de activităţi legate de pregătirea zilei de 1 Decembrie. Cu această modificare supun la vot ordinea de zi. Cine este pentru?
Ordinea de zi se aprobă cu 26 de voturi „pentru”, 4 nu au votat (Bartha Barna, Mora Akos, Toşa Ioan, Şopterean Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif).
Proiect de hotărâre privind aprobarea Convenţiei de colaborare în vederea realizării Programului „Mediul rural – paşi esenţiali spre euroconformizare”
Domnul vicepreşedinte Frătean: Mulţumesc! Domnule chestor, vă rog să poftiţi alături de mine. Stimaţi colegi, în acest context aş vrea să felicit şi ATOP-ul pentru activitatea bună şi colaborarea cu poliţia, iar activitatea comună se şi vede. Noi am avut şi anul trecut o asemenea convenţie de colaborare cu poliţia judeţeană, s-a derulat impecabil şi eu plimbându-mă prin judeţ văd efectele acestei colaborări, văd maşinile cu care e dotată poliţia, dacă am fost pe la birourile de evidenţă pe care le au dânşii putem constata că s-a îmbunătăţit activitatea. De data aceasta, poliţia judeţeană ne propune practic continuarea acestei colaborări, cu o convenţie care să doteze posturile de poliţie cu aparatura digitală necesară unei bune funcţionări în interesul cetăţeanului. Acest proiect de hotărâre este avizat de Comisia economico-financiară - fără obiecţiuni, de Comisia juridică, ordine publică şi integrare europeană - fără obiecţiuni, de Comisia de servicii publice – fără obiecţiuni, de Comisia de urbanism şi amenajarea teritoriului – fără obiecţiuni. Cu alte cuvinte, aproape toţi consilierii care au dezbătut această hotărâre sunt de acord cu ea. L-aş ruga pe domnul chestor Căbulea să spună câteva lucruri înainte de a trece la vot.
Domnul chestor Căbulea: Mulţumesc foarte mult, domnule vicepreşedinte! Doamnelor şi domnilor consilieri, ca şi în anul 2006 şi în acest an ne-am gândit să realizăm o eficientizare a activităţii poliţieneşti în mediul rural. Este cunoscut faptul că la nivelul posturilor de poliţie comunală nu dispunem de aparatura necesară pentru a putea acţiona mult mai eficient, de aceea vin astăzi în faţa dumneavoastră cu acest proiect de cooperare prin care vă solicităm să fiţi de acord să achiziţionăm un număr de calculatoare, fax-uri, imprimante şi aparate foto, necesare posturilor de poliţie comunale din judeţul Mureş. E un obiectiv pe care ni-l propunem pentru a fi mai eficienţi în activitatea noastră profesională şi cred că se resimte în ultimii ani de zile o activitate mai performantă, atât în mediul urban cât şi în mediul rural, în ceea ce priveşte prevenirea criminalităţii şi în acelaşi timp descoperirea celor care încalcă legea.
În acest protocol de cooperare sunt prinse mai multe aspecte pe care dumneavoastră le aveţi în faţă, nu este nevoie să le mai prezint eu încă o dată, dar pot să vă asigur de tot sprijinul nostru, în tot ceea ce facem, pentru ca poliţia mureşeană să devină eficientă în tot ceea ce realizează în folosul cetăţeanului, spre binele cetăţeanului. Ar fi important să primim aceste fonduri şi de la nivelul central al Ministerului de Interne, dar aşa după cum se ştie foarte bine nu întotdeauna bugetul este suficient din acest punct de vedere. Vă mulţumesc!
Domnul vicepreşedinte Frătean: Mulţumesc domnului chestor şi pentru cuvântul său şi pentru colaborarea bună pe care o avem.
Domnul consilier Giurgea: Domnule preşedinte de şedinţă, în primul rând procedural, discutăm toate aspectele pe problemă de rectificarea de buget sau numai punctul acesta? Bun! Mulţumesc frumos!
Vis-a-vis de acest punct, sigur, eu personal dar şi colegii mei din Comisia de buget încă de anul trecut am făcut o deplasare la Poliţia Tîrgu Mureş unde vreau să vă spun că personal am stat la rând la cazier, era o mizerie de nedescris acolo, o nerânduială şi se stătea cu orele de dimineaţă, vă amintiţi, de la cinci. Ceea ce este în anul acesta înfăptuit şi lucrul este excelent, sigur este în primul rând meritul poliţiei şi al domnului comandant şi sigur, noi care i-am ajutat financiar şi trebuie să ştie colegii care cumva nu ştiu, că şi Consiliul Judeţean a contribuit cu o sumă importantă şi parcă am înţeles şi prefectura. Ceea ce vreau să spun, scurt şi să termin, un lucru pe care l-am mai spus şi în Comisia de buget şi vreau să-l spun în plenul Consiliului Judeţean, fără să-i aduc o gratitudine nemeritată domnului comandant. Dacă şi şefii de poliţie de până acum, din 1990, făceau cel puţin cât a făcut dânsul în perioada asta de timp şi pentru cei care nu ştiu dânsul nu-i târgumureşean şi nici mureşean, e din alt judeţ şi toţi ceilalţi erau mureşeni, poliţia astăzi arăta altfel. Şi vreau să vă spun în două cuvinte că sunt multe probleme, cu geamurile care sunt de pe vremea bunicului nostru, cu accesul în curte, cu locul de detenţie al infractorilor, inclusiv cu parcul de maşini, care a fost înnoit.
Ceea ce vreau să spun în final şi este o provocare, sau dacă vreţi o rugăminte a colegilor consilieri pentru perioada anul bugetar 2008, în prima lui parte mai exact, ca cele 15 maşini pe care noi, împreună cu consiliile locale le-am oferit poliţiei, cele 15 maşini pe care scrie ATOP, care sunt dotate mai bine decât celelalte care le-au primit standard, cele pe care le-am dat noi au şi servo-direcţie, au şi frig, aer condiţionat, şi pentru că nici una dintre ele nu are rampa sonoră şi luminoasă care se pune pe maşinile de poliţie, să mai facem un efort, probabil în prima perioadă a anului, să dotăm toate aceste maşini cu rampă şi posibil, dacă este nevoie, poate şi cu staţii, ca să ne facem tacâmul până la capăt şi să ne facem treaba până la capăt vis-a-vis de aceste maşini. Personal vreau să-l felicit şi eu pe domnul chestor, chiar şi în numele formaţiunii noastre şi să urăm întregului colectiv din cadrul Inspectoratului de Poliţie Judeţean Mureş multă sănătate şi toate cele bune.
Domnul vicepreşedinte Frătean: Mulţumesc domnului consilier, eu sunt de acord să facem această propunere dar să fie şi poliţia de acord, poate nu le trebuie.
Domnul chestor Căbulea: Poliţia are nevoie şi de aceste rampe, dar în raport de fondurile bugetare pe care le aveţi, pentru că trebuie să recunoaştem că am primit un sprijin important şi în anul 2006 şi în 2007.
Domnul vicepreşedinte Frătean: Mă gândesc că putem fi un bun exemplu pentru Ministerul de Interne.
Domnul consilier Radu Mircea: Domnilor vicepreşedinţi, domnule chestor, stimaţi colegi, vreau şi eu să felicit Comisia de buget pentru alocarea sumei la rectificare poliţiei, pentru că e un lucru foarte bun pentru dotarea posturilor de poliţie comunale cu tehnică de calcul, cu fax-uri, calculatoare, imprimante. Profit de faptul că este domnul chestor şi l-aş ruga pentru anul 2008 dacă este posibil, pentru că fiind cu ATOP-ul la Ungheni şi vizitând acest post de poliţie, ar fi bine să facem o clădire nouă la Poliţia din Ungheni, fiindcă sunt 13 poliţişti, spaţiile sunt mici, clădirea e crăpată şi trebuie să ţinem cont de faptul că Ungheni este oraş limitrof al municipiului Tîrgu Mureş, avem acolo aeroportul, avem mai multe obiective de interes judeţean, e circulaţia mare şi ar fi bine să avem o clădire modernă pentru poliţia din Ungheni. Cred că veţi ţine cont de această propunere, probabil ca şi noi, Consiliul Judeţean, să fim alături în această chestiune. Vă mulţumesc, domnule chestor!
Domnul vicepreşedinte Frătean: Mulţumesc, domnule consilier!
Domnul chestor Căbulea: Mulţumesc foarte mult! Se impune şi la nivelul poliţiei Ungheni să avem o poliţie mult mai spaţioasă, pentru că acea clădire nu mai corespunde, având în vedere că nu mai este comună ci este oraş, este poliţie orăşenească, dar în acelaşi timp sunt convins că şi Consiliul local Ungheni, care dispune de un buget destul de substanţial, ne va sprijini în mod special pentru această construcţie.
Doamna consilier Diaconescu: Mulţumesc! Domnilor vicepreşedinţi, stimaţi colegi, domnul chestor! Într-adevăr munca de poliţie este foarte complicată şi asta o ştim chiar noi, cei care suntem în exteriorul ei. S-a muncit întotdeauna la poliţie, dar vremurile şi modul de operare, de obţinere de fonduri a fost cu totul alta, iată că s-au ivit oportunităţi pentru ca şi poliţia să se bucure de sprijinul administraţiei. Aş vrea să-l întreb pe domnul chestor ce alte proiecte are în vedere. Vă mulţumesc!
Domnul chestor Căbulea: Vă mulţumesc foarte mult! Bineînţeles că avem şi alte proiecte şi v-aş da următorul exemplu. Este nevoie ca serviciile noastre de criminalistică să fie acreditate la nivelul Uniunii Europene. Pentru acest lucru e nevoie să facem un proiect important şi să modernizăm această structură, care este o structură tehnico-ştiinţifică a Inspectoratului de Poliţie Judeţean.
Domnul consilier Mora Akos Daniel: Mulţumesc! Această investiţie care se face acum, care de fapt se dă în comodat, se dă în folosinţa gratuită a poliţiei, este o investiţie care vine în logica paşilor pe care i-am făcut împreună de vreo doi ani de zile, împreună cu domnul comandant şi pe colaborare cu Consiliul Judeţean prin ATOP. Vreau să spun foarte clar că în acest an prioritatea numărul unu a ATOP a fost acţiunea de prevenţie pe toate liniile care privesc ordinea publică, această direcţie o vom ţine şi în anul viitor, în 2008, dar pe lângă asta există aceste investiţii care se fac în infrastructură. Ceea ce vreau eu să cer şi asupra a ceea ce vreau să atrag atenţia este modul de comunicare. Adică, dacă noi dăm această infrastructură la nivelul poliţiilor locale vrem ca la nivelul local să se îmbunătăţească considerabil relaţia între primărie, consiliul local şi poliţie, pentru că sunt foarte multe lucruri care ar trebui să se facă împreună. Trebuie să înţelegem foarte clar că ordinea publică se menţine şi nu este atributul numai al poliţiei, este şi atributul consiliului local. Consiliul local, împreună cu primăria, împreună cu poliţia, trebuie să facă tot posibilul ca la nivelul localităţilor să existe o colaborare foarte bună pentru ordinea publică. Aceste dotări vreau să vă mai spun că sunt dotări la nivelul anilor 2007, dar în acelaşi timp să ne aducem aminte că sunt primării la nivelul judeţului Mureş care încă nu au suficiente dotări. Şi atunci aş propune ca în anul următor sau la următoarea alocare de buget să discutăm şi de primăriile care sunt restante din punctul de vedere al infrastructurii de IT, calculatoare şi aşa mai departe, pentru că avem nevoie de această colaborare foarte bună şi trebuie să ai informaţia la timp, la zi, la minut, tocmai ca să putem interveni şi de la nivel de judeţ în orice problematică. Deci, rugămintea mare este ca la nivelul acestor localităţi să se ştie că aceste dotări vin de la nivel de Consiliu Judeţean şi legătura dintre poliţie, şefii de poliţii locale cu consiliul local să fie una permanentă şi nemijlocită. De altfel eu am solicitat şefilor de poliţii locale, nu o dată, să participe în mod regulat la şedinţele consiliilor locale, tocmai pentru că de multe ori pe ordine de zi sunt probleme care indirect duc către ordinea publică şi avem nevoie de un mod de a ţine ordinea publică şi o viaţă normală, liniştită, să ne concentrăm pe investiţii, pe lucruri serioase, nu pe rezolvarea unor probleme conflictuale şi probleme care să ţină de ordinea publică. Mulţumesc!
Eu, domnule comandant, vreau să vă mai spun că la nivel naţional, la toate şedinţele ATOP în care ne-am întâlnit preşedinţii de ATOP, la diferite simpozioane şi întâlniri, judeţul Mureş este pe locul 1 în ceea ce înseamnă colaborarea ATOP, Consiliul Judeţean şi poliţie. La nivelul investiţiilor, la nivelul sumelor investite, la nivelul acţiunilor comune pe care le-am făcut suntem, de departe, pe locul 1. Multe judeţe încearcă să copieze modelele pe care le-am lansat împreună şi, mai ales, eu sunt extrem de mulţumit pentru toată campania de prevenţie pe care am făcut-o pe diferite linii pentru menţinerea ordinii publice şi vă asigur că vom continua în aceeaşi linie. Mulţumesc!
Domnul consilier Lazăr Lădariu: Domnilor vicepreşedinţi, doamnelor şi domnilor consilieri, domnule chestor! Am parcurs materialul, e vorba cât se poate clar de evaluarea activităţii Poliţiei judeţului Mureş. Un fapt îmbucurător pentru mine, mergând comparativ la ce se întâmpla mai ani şi unde am ajuns, la rezultatele de astăzi, pot să constat că, fără discuţie rezultatele se văd. Rezultatele se văd şi datorită faptului că există şi se specifică în acest raport acel climat dorit de cooperare şi încredere. La prevenirea criminalităţii stradale de pildă, s-a realizat un pas îmbucurător şi anume că în acest domeniu criminalitatea, infracţionalitatea sunt în descreştere. Se spune că a preveni este mai uşor decât a vindeca. Tocmai de acest lucru s-a ţinut cont în activitatea poliţiei, cred cu tărie acest lucru. Ce aş propune? O mai mare atenţie, tocmai în acest sens al prevenirii violenţei în familie, pentru că după toate datele violenţa în familie este în creştere, nu numai în anumite judeţe ci în general în România. Apoi, mai multă atenţie asupra infracţionalităţii în rândul tineretului. Şi, un fapt îngrijorător în ultimul timp, să ne îndreptăm atenţia asupra prostituţiei. Poate că a fost un punct puţin lăsat şi neglijat, dar o realitate ne face să ne îndreptăm atenţia asupra ei. Fiind vorba de un parteneriat, fiind vorba de o reciprocitate, vă asigurăm de tot sprijinul nostru. Vă dorim succes în continuare şi la o viitoare întâlnire a noastră să fim bucuroşi să realizăm şi mai multe din cele pe care noi le-am dori să fie îndeplinite în activitatea poliţiei. Vă mulţumesc!
Domnul chestor Căbulea: Vă mulţumesc foarte mult, domnule consilier, pentru problemele prezentate, ele vor fi în atenţia noastră în continuare şi în acelaşi timp vreau să vă propun, domnilor vicepreşedinţi, domnilor consilieri, ca la începutul anului 2008, fie în luna ianuarie, fie în luna februarie, să fiţi de acord să prezint un raport privind activitatea poliţiei mureşene pe anul 2007, în acest cadru, în această întâlnire cu dumneavoastră, la care să participe şi şefii poliţiilor municipale şi orăşeneşti.
Domnul vicepreşedinte Frătean: De acord şi vă rog să programăm, domnule Togănel, în luna februarie.
Domnul consilier Groza: Şi eu îl felicit pe domnul chestor Căbulea pentru insistenţa şi determinarea, pentru lupta domniei sale pentru a obţine fonduri. S-a văzut, Consiliul Judeţean a dovedit receptivitate totală. Evident, în perioada anului următor programe de asemenea factură vor continua. Ce l-aş ruga eu? Evident dânsul are o determinare şi conducerea inspectoratului. Dar, pentru ca rezultatele să fie vizibile aş dori ca în cadrul obiectivelor programelor ulterioare şi a obligaţiilor părţilor să cuantificăm unele din aceste obiective. Aşa este normal. Eu nu spun că nu au aceeaşi determinare şefii şi poliţiştii din teritoriu, dar dacă spunem unele infracţiuni: furturile, infracţiunea de viol, marea violenţă în general sau contra familiei, ar fi bine 1 – 2 procente, dar să fie clar că 1 – 2 procente va scădea, pentru că de la maşinile date în utilizare, cu tehnica de calcul am mai făcut noi un asemenea program cu calculatoare şi imprimante în 2005, în decembrie, după aceea maşinile şi acum acest program. Rezultatele trebuie să fie cuantificate şi ar fi bine ca în celelalte programe ulterioare să cuantificăm obiectivele programelor pe care le vom avea. Probabil rezultatele vor fi cele scontate.
Domnul consilier Balogh: Mulţumesc, domnule vicepreşedinte! Stimaţi invitaţi, stimaţi colegi, domnule chestor! Şi persoana mea, cred că şi colegii apreciază activitatea dumneavoastră şi a poliţiei Tîrgu Mureş, dar pe lângă faptele lăudate sunt şi alte fapte care trebuie menţionate. Eu aş propune ca în programul dumneavoastră pe 2008 să fie o colaborare mai strânsă între poliţia rurală, deci poliţia din localităţile judeţului Mureş şi Serviciul de Evidenţă a Persoanei din cadrul Consiliului Judeţean Mureş. Spun acest lucru fiindcă eu cunosc cartiere din localităţile judeţului Mureş unde trăiesc foarte mulţi oameni, cetăţeni şi sub 18 ani şi sub 16 ani, care nu pot să-şi dovedească identitatea. Aceşti oameni nu sunt nici cu buletin de identitate, nici cu certificat de naştere, pur şi simplu nu există. Nu ştiu dacă este chiar neapărat rolul poliţiei ca să se ocupe de acest caz, dar având în vedere că dumneavoastră şi poliţia are în aceste comune şi în aceste localităţi reprezentanţă, aş dori ca în cel mai scurt timp să se facă o inventariere sau nu ştiu cum aş putea să denumesc să nu jignesc pe nimeni. Deci, ar trebui identificaţi aceşti oameni care într-adevăr, nu zic că sunt chiar prieteni cu infracţionalitatea, dar nu sunt evidenţiaţi şi normal că asta e o greutate pentru cetăţenii comunelor conlocuitoare. Eu încă o dată vă felicit şi eu pentru activitatea dumneavoastră, dar vreau să vă spun că deschiderea porţilor către Uniunea Europeană ne-a scăpat pe noi de foarte mulţi infractori, aşa că infracţionalitatea scade nu numai prin creşterea poliţiei dar şi prin deplasarea prietenilor noştri mai în vest. Mulţumesc!
Domnul vicepreşedinte Frătean: Mulţumesc, domnule consilier şi mulţumesc tuturor colegilor pentru comentariile făcute! Să trecem la vot! Cine este pentru articolul 1?
Articolul 1 se aprobă cu 28 de voturi „pentru”, 2 nu au votat (Bartha Barna, Toşa Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 28 de voturi „pentru”, 2 nu au votat (Bartha Barna, Toşa Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 28 de voturi „pentru”, 2 nu au votat (Bartha Barna, Toşa Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 28 de voturi „pentru”, 2 nu au votat (Bartha Barna, Toşa Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif).
Domnul vicepreşedinte Frătean: Domnule chestor, în unanimitate. Să le stăpâniţi sănătoşi sau să le folosiţi sănătoşi în avantajul cetăţenilor judeţului Mureş.
Domnul chestor Căbulea: Vă mulţumesc foarte mult pentru sprijinul acordat, sunt convins că poliţiştii se vor bucura când vor afla acest lucru şi vor înţelege mesajul pe care am să-l transmit, pentru ca să fie mai eficienţi în tot ceea ce fac, atât în mediul urban cât şi în mediul rural. Pentru că aproape intrăm în luna decembrie, permiteţi-mi ca în numele poliţiştilor mureşeni să vă doresc, dumneavoastră şi familiilor, sărbători fericite şi la mulţi ani! Mulţumesc foarte mult!
Domnul vicepreşedinte Frătean: Mulţumim domnului chestor! Domnilor colegi, trecem mai departe.
Proiect de hotărâre privind rectificarea bugetului Consiliului Judeţean Mureş pe anul 2007
Domnul vicepreşedinte Frătean: A fost o rectificare foarte mult aşteptată, sigur o rectificare pozitivă, o aşteptam în septembrie, octombrie, bine că a venit. A venit şi în timpul campaniei electorale, eu vreau să mulţumesc tuturor colegilor consilieri care s-au implicat în punerea la punct a acestei rectificări, în special celor din Comisia de buget şi colegului meu vicepreşedinte Groza, care s-a ocupat personal ca această rectificare să meargă bine. Prin această rectificare bugetul Consiliului Judeţean se majorează de la 158,3 mil. lei la 166 mil. lei. Se majorează veniturile cu suma totală de 7,74 mil. Din taxa pe valoarea adăugată pentru echilibrarea bugetului Consiliului Judeţean 3,4 mil, pentru finanţarea cheltuielilor descentralizate la nivelul judeţului Mureş – protecţia drepturilor copilului Mureş – 1,5 mil. şi pentru drepturile acordate persoanelor cu handicap 2,6 mil. De asemenea, apare o sumă provenită din TVA rambursată la Aeroportul Transilvania de 183 mii lei şi o redistribuire de fonduri de la Filarmonică de 66 mii lei, aproximativ, sunt cifre rotunjite în expunerea mea. Repartizarea sumelor se cunoaşte, o parte sunt cu destinaţie însăşi pin rectificare, e vorba de 1,5 mil. pentru protecţia copilului şi 2,6 mil. pentru persoanele cu handicap, restul sumelor au fost alocate conform anexelor pe care Comisia de buget şi celelalte comisii le-au dezbătut foarte serios. Oricum, aş vrea să subliniez o majorare a veniturilor Aeroportului Transilvania cu 500 mii lei. Un punct important al acestei rectificări a fost cota de 20% alocată consiliilor locale pentru finanţarea programelor de dezvoltare în valoare de 1,853 mil. lei. Între timp şi Direcţia Finanţelor Publice a făcut echilibrarea bugetelor locale conform actualei legi a finanţelor publice, e vorba de o sumă de 9,268 mil. lei, dar asta este treaba directă a finanţelor publice cu bugetele locale respective.
Relativ la proiectul nostru de hotărâre va trebui să vă supun atenţiei o mică modificare care a apărut astăzi. În proiectul de hotărâre va trebui să mai prevedem un articol, pentru că din recalcularea cu rata de schimb euro pentru proiectul nostru al grădiniţei din Pănet, acolo trebuie să modificăm puţin suma alocată pentru a acoperi diferenţele de schimb valutar, e vorba de 20.000 mii lei. Această chestiune nu a fost discutată în comisii, aşa că v-am supus-o atenţiei direct în această şedinţă. Pe scurt, acestea sunt modificările şi încă o dată felicit comisia de buget pentru modul serios şi echilibrat în care a analizat această rectificare. Domnilor consilieri, dacă doreşte cineva …
Domnul consilier Giurgea: Mulţumesc, domnule preşedinte de şedinţă! Stimaţi colegi, o să fiu foarte scurt şi o să vă spun doar o parte, în finalul acestui an, am propus în şedinţa comisiei de buget şi toţi colegii de comisie au fost de acord şi sigur propun şi plenului Consiliului Judeţean, chiar dacă nu este o hotărâre ci doar o informare şi o propunere. Am vrea ca la sfârşitul acestui an, respectiv ultimul sfârşit de an din acest mandat al acestei echipe a Consiliului Judeţean, care aşa cum bine spuneaţi dumneavoastră, fără să ne lăudăm, chiar am făcut treabă faină până în prezent şi sperăm să o închidem bine anul viitor în vară, să organizăm un spectacol festiv, nu în cinstea noastră, a consilierilor judeţeni sau a Consiliului Judeţean, ci un spectacol festiv la noul sediu al Ansamblului Mureşul din Tîrgu Mureş, spectacol susţinut de formaţiile noastre, instituţiile noastre din subordine, Ansamblul Mureşul – amândouă secţiile, Filarmonica, etc., spectacol la care sigur, ca idee, domnul profesor Titi Boantă, directorul Ansamblului Mureşul are ceva de spus şi să acceptaţi să ne spună în două trei cuvinte, şi la care să fie invitaţi atât consilierii judeţeni, aparatul propriu, cât şi primari, viceprimari, personalităţi ale judeţului, chiar împreună cu soţiile, cei care vor să vină sau, mă rog, cu altcineva. Noi am vrut să alocăm şi o sumă de bani pentru chestiunea asta, până la urmă am căzut de acord, sunt instituţiile noastre, nu e nevoie de bani, ne-am gândit şi la un pom de Crăciun afară, dar ca să nu avem probleme de amplasament ştiţi dumneavoastră cu cine, fiind domeniu public, am zis că eventual facem un pom de Crăciun până în tavan, aici în hol, unde să servim un pahar de şampanie, un sandwich, un mic bufet suedez, cu participanţii la această manifestare culturală. Repet, toţi colegii din comisie au apreciat acest lucru şi au fost de acord şi sigur, sper că şi ceilalţi colegi consilieri judeţeni şi dumneavoastră, executivul şi aparatul propriu, nu cred să-l refuze. Probabil data ar putea fi undeva prin 20 decembrie, poate îi dăm voie, domnul preşedinte de şedinţă, domnului director Titi Boantă să ne spună în câteva cuvinte cam cum a gândit-o.
Vis-a-vis de buget lucrurile aşa stau, sunt şi nemulţumiri în rândul unităţilor administrativ-teritoriale, a primarilor, legat de banii puţini pe care i-au primit la final de an. Sigur, pentru colegii noştri care nu sunt din comisia de buget şi nu au toate informaţiile, s-au primit şi pe Direcţia Finanţelor, ceea ce înseamnă TVA şi celelalte cote pe social. Deci, oricum, cu banii pe care i-au primit primăriile eu cred sincer şi noi credem sincer, atât comisia de buget cât şi consilierii judeţeni, pot să-şi încheie exerciţiul financiar. Sigur, celelalte lucrări de drumuri şi în infrastructură şi altele pe care vor să le abordeze, vom începe anul viitor şi vor fi probabil alţi bani şi fără probleme ne vom putea desfăşura în continuare. Vă mulţumesc!
Domnul vicepreşedinte Frătean: Mulţumesc, domnule consilier! Şi pentru că aţi deschis această paranteză, pe scurt să o clarificăm, vis-a-vis de manifestarea de sfârşit de an. Din punctul meu de vedere sunt foarte de acord cu propunerea, dar mai avem şi acea întâlnire a noastră cu aparatul şi trebuie să ne hotărâm şi la asta, nu ştiu, ar fi undeva în jurul datei de 20 – 21 decembrie, cred că cel mai potrivit, eventual să le facem pe amândouă, sau una după alta, cam aşa ceva, mă gândesc şi eu. Domnule Boantă, chiar ai ceva important să ne comunici în şedinţă sau putem discuta şi după? Dar, dacă m-a rugat colegul Giurgea nu pot să-l refuz, aşa că spuneţi câteva cuvinte.
Domnul director Iosif Boantă: Ne-am gândit să organizăm acest spectacol, să-i spunem un spectacol mai de gală, cu obiceiuri, cu colinde şi obiceiuri de iarnă, care să ne introducă în atmosfera sfintelor sărbători care vor urma imediat. Acest spectacol se doreşte a fi realizat în primul rând cu forţele instituţiilor direct subordonate Consiliului Judeţean, asta înseamnă Filarmonica, Ansamblul Mureşul, Teatrul Ariel, Centrul de Conservare, un spectacol care să se adreseze doamnelor şi domnilor consilieri, executivului Consiliului Judeţean Mureş, de ce nu şi primarilor, în urma căruia să se poată închina un pahar de şampanie într-un cadru care să ne introducă în atmosfera sărbătorilor de iarnă. Dar, la urma urmei, se poate face şi o cumulare a celor două evenimente, respectiv şedinţa festivă a Consiliului Judeţean cu acest spectacol de gală. Rămâne să discutăm, să punem la punct din punct de vedere tehnic.
Domnul vicepreşedinte Frătean: Mulţumesc, domnule director, vom vedea cum ne organizăm, dar oricum perioada cea mai potrivită cred că e 20 – 21, o vom clarifica între timp şi ne vom consulta cu liderii grupurilor de consilieri.
Domnul consilier Lazăr Lădariu: Domnule preşedinte de şedinţă, domnule vicepreşedinte, doamnelor şi domnilor consilieri! Constat cu o sinceră bucurie că iată, din puţinii bani pe care îi avem, o parte ia calea spre cultură. Este un semn clar că această cultură începe să iasă din conul de umbră, că ea nu va mai fi, în scurt timp, acea cenuşăreasă post-decembristă. Nu am decât să-i felicit pe cei care s-au gândit la acest lucru. Spun încă o dată, cu toată responsabilitatea, că apărarea culturii într-o ţară este echivalentă cu apărarea frontierelor de stat. Vă mulţumesc!
Domnul vicepreşedinte Frătean: Mulţumesc, domnule consilier! Să trecem la vot! Trebuie să comentez puţin articolul 1. Aici apare o modificare de cifră, comunicată astăzi de finanţe, e vorba de un detaliu, în loc de 166.094.498 e 166.093.118, sunt obligat să aduc această precizare. Cine este pentru articolul 1?
Articolul 1 se aprobă cu 27 de voturi „pentru”, 3 nu au votat (Benedek Imre, Boloş Vasile, Toşa Ioan), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 27 de voturi „pentru”, 3 nu au votat (Benedek Imre, Boloş Vasile, Giurgea Teodor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 28 de voturi „pentru”, 2 nu au votat (Benedek Imre, Boloş Vasile), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 4 se aprobă cu 28 de voturi „pentru”, 2 nu au votat (Benedek Imre, Boloş Vasile), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 5 se aprobă cu 28 de voturi „pentru”, 2 nu au votat (Benedek Imre, Boloş Vasile), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 6 se aprobă cu 28 de voturi „pentru”, 2 nu au votat (Benedek Imre, Boloş Vasile), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 7 se aprobă cu 27 de voturi „pentru”, 2 nu au votat (Amza Constantin, Benedek Imre, Boloş Vasile), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 8 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 9 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 10 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 11 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Aici vă propun să intre articolul legat de modificarea la grădiniţa din Pănet care este proiectul nostru, de 20.000 mii lei pentru susţinerea cursului valutar. Cine este pentru?
Articolul 12 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 13 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 14 se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în ansamblu se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif).
Proiect de hotărâre pentru aprobarea Actului adiţional la Memorandumul de înţelegere privind implementarea proiectului „Centrul de sprijin social pentru rromi”
Domnul vicepreşedinte Frătean: Ştiţi bine, este o acţiune comună pe care o avem cu Programul Naţiunilor Unite pentru Dezvoltare România, e vorba de faptul că de la 1 ianuarie 2008 o parte din cheltuielile în cadrul acestei convenţii de cooperare va trebui să le preluăm noi, foarte mici de altfel. Comisia economico-financiară fără obiecţiuni, Comisia juridică fără obiecţiuni, Comisia de servicii fără obiecţiuni, Comisia social-culturală fără obiecţiuni.
Domnul consilier Venczi: Domnilor vicepreşedinţi, doamnelor şi domnilor colegi! Ţin să vă spun că în anul 2005 spaţiile respective, iau un pic de la început, în 3 minute încerc să termin, în anul 2005 Uniunea Democratică a Romilor şi Ţiganilor, Fundaţia CASROM şi Aven Amentza Romale au cerut acele spaţii exact pentru a înfiinţa un centru social pentru romi. Dată fiind ocazia, în 2006, când PNUD a venit în Tîrgu Mureş şi ne-au contactat, împreună cu Consiliul Judeţean ne-am hotărât să cedăm spaţiile pentru PNUD, exclusiv cel unde facem repetiţii, exact în ideea pentru ca în cel mai scurt, în spaţiul acesta s-a pus în funcţiune centrul social cu dotările pe care le avem acum acolo. Problema noastră este în felul următor. Noi am crezut că în 2007, după ce se va termina programul PNUD şi după înţelegerea pe care am avut-o în 2006, am crezut de cuviinţă ca cele 3 organizaţii nonguvernamentale care lucrează şi acum în spaţiile pentru repetiţii din imobilul de pe Revoluţiei nr.45, vor intra în parteneriat cu Consiliul Judeţean sau cu Direcţia de Protecţie Socială. Am constata că acest lucru nu este aşa. Nu mai vreau să prelungesc lucrurile. Doar că exact cele 3 organizaţii voiau să facă acest centru social pentru romi. S-a realizat prin PNUD în timpul în care s-a realizat, poate că cele 3 organizaţii îl puneau în funcţiune în 2 sau 3 ani de zile. Vă propun dumneavoastră şi colegilor ca, din 2008, pentru următorul an când va prelua Consiliul Judeţean finanţarea acestui centru social să fie incluse ca partener cele 3 organizaţii nonguvernamentale, ca din 2009 aceste organizaţii să preia acest centru social, cu dotările existente. Sper ca până atunci să avem şi fonduri. Dar, înainte de toate, de ce dorim acest lucru? Dorim să fim implicaţi indirect în probleme acestea pentru că, până acum, dacă am avut acces în acele birouri, am avut doar pentru a da sau primi informaţii. Nu avem un birou sau o adresă unde să ne vină un fax sau unde să putem lucra pe calculator sau pe internet. Mai mult decât atât, chiar am pierdut din această cauză un proiect pentru că nu am avut unde să ne desfăşurăm activitatea. Alte organizaţii ale romilor din judeţul Mureş, din Band sau Gorneşti nu au avut unde şi cu cine să scrie aceste proiecte.
Rugămintea şi propunerea mea este ca cele 3 organizaţii să se includă în parteneriat, coordonatorul să fie Direcţia Socială şi ca partener să fie cele 3 organizaţii. Consider că este un lucru bun şi putem să ne implicăm şi noi indirect, chiar voluntar, cu studenţii din Universitatea Petru Maior şi cele pe care le avem în judeţul Mureş şi putem să iniţiem tinerii noştri care sunt la facultăţi să se întoarcă în rândurile noastre înapoi, să le putem da o activitate. Vă mulţumesc!
Domnul vicepreşedinte Frătean: Mulţumesc, domnule consilier! Noi am avut discuţia aceasta, vă rog să apară propuneri concrete, în scris, cu proiect de cooperare, aşa cum am mai discutat, vor fi analizate de Consiliul Judeţean, de aparatul propriu şi sigur se va da o soluţie constructivă la această chestiune. Oricum, acest centru intră în subordinea Direcţiei Generale de Asistenţă Socială şi Protecţia Copilului, e finanţat de Naţiunile Unite şi cred că este un lucru bun. Chiar vă rog, dacă mai aveţi probleme de redactare de proiecte pentru accesarea de granturi în ceea ce priveşte obiectul de activitate al asociaţiilor şi fundaţiilor dumneavoastră, ca şi consilier judeţean vă rog să veniţi şi să apelaţi la aparatul propriu al Consiliului Judeţean, pentru că este păcat, noi vă putem ajuta în această chestiune şi nu pierdeţi banii.
Domnul consilier Venczi: Da, ţin să vă informez că eu, ca şi consilier judeţean, şi cele 3 organizaţii pe care le conducem în acest centru chiar venim la Consiliul Judeţean şi ne-au dat această oportunitate ca să ne ajute. Dar sunt şi alte organizaţii din judeţul Mureş şi ar fi greu ca în fiecare lună să vină câte 2-3 sau 5 organizaţii şi să fie pe capul executivului, al aparatului propriu. Mulţumim pentru oportunitate, ne-am şi folosit de ea.
Domnul vicepreşedinte Frătean: Da, n-a fost procedural dar hai să treacă.
Domnul consilier Lazăr Lădariu: Domnule preşedinte de şedinţă, domnule vicepreşedinte, doamnelor şi domnilor consilieri! Nu vreau să irit şi nu vreau să fiu nici împăciutorist. Îl înţeleg atât de bine pe domnul Venczi şi am discutat şi între patru ochi după ce s-a terminat şedinţa de comisie. Aici e vorba, în situaţia în care ne aflăm, este vorba de două lucruri distincte, este vorba de acest proiect pe care noi trebuie să-l votăm şi partea cealaltă intră într-o altă viitoare mişcare. Ce am propus în comisie şi se va ţine cont de ea, ca unul dintre cei doi membri ai echipei să fie de etnie romă şi acest lucru am înţeles că se realizează, fără discuţie. Partea a doua, fiind vorba de parteneriatul dorit, unde aveţi dreptate domnule Venczi, intră într-o altă mişcare. Eu unul, fiţi sigur, vă ajut, vă sprijin să vă îndepliniţi această dorinţă justificată, fără discuţie. Dar, repet, este în partea a doua. Dumneavoastră urmează să faceţi demersurile după aceea, din partea organizaţiilor, cu partea cealaltă, e vorba de parteneriat şi veniţi cu o propunere concretă pe care noi o s-o aprobăm. Din partea mea, repet, aveţi tot sprijinul.
Domnul consilier Mora: Domnule preşedinte de şedinţă, această chestiune cu centru de sprijin pentru romi este extrem de subţire şi puţină pentru problematica romilor la nivelul judeţului Mureş. N-aş fi luat cuvântul dacă nu s-ar fi legat cu ordinea publică, unde la şedinţele ATOP, absolut la toate şedinţele ATOP, am reprezentanţi ai romilor la aceste întâlniri. La întâlnirile din teritoriu, de asemenea, chem reprezentanţii romilor. Din păcate, la nivelul ATOP-ului discuţiile privind romii sunt discuţii de efect şi nu de cauză. Eu spun foarte clar că trebuie să lucrăm la nivelul rădăcinii, la cauză. Judeţul Mureş este judeţul cu cei mai mulţi romi din ţară. Din ce am înţeles eu avem în jur de 120.000 de romi la nivel de judeţ Mureş, nu pe recensământul din 2002 ci per total, pentru că foarte mulţi s-au declarat unguri sau români, în funcţie de cum au crezut la vremea respectivă. În schimb, ce vreau eu sugerez şi să îi propun colegului nostru Venczi, pentru că el este singurul reprezentant în Consiliul Judeţean care e de etnie romă, l-aş ruga pentru anul 2008 să vină foarte clar cu un program articulat, în scris nu în vorbă, pentru problematica romilor. Vor fi şi sunt, vor fi disponibile foarte curând fonduri foarte multe pentru problemele sociale ale romilor, dar repet, dacă nu se vine în scris cu un program de acest gen vorbim şi îl vom lucra total dezarticulat la nivel de judeţ, pentru că una vom încerca la Tîrnăveni, alta vom încerca la Reghin , cum este o zonă foarte aglomerată cu romi la Apalina şi vom lucra total dezarticulat. Deci, l-aş ruga pe colegul meu Venczi dacă într-adevăr vrea să facă ceva pentru romi să ia taurul de coarne, să facă un program foarte bine gândit, să-l ajutăm la nivel de Consiliu Judeţean cu departamentul nostru condus de domnul Băţagă, prin care să vedem care sunt acele fonduri pe care le putem accesa şi la modul cel mai real să facem un program pe termen lung şi mediu pentru romi, pentru că avem judeţul cu cei mai mulţi romi. Sunt situaţii extrem de grele, iar degeaba discutăm de romi la nivelul ordinii publice, pentru că acolo deja sunt oameni pe care nu mai putem să-i îndreptăm, sunt oameni care au o anumită vârstă şi o educaţie cimentată, greu îi schimbăm, în schimb mă interesează ce putem face cu romii care se nasc acum, pentru a-i putea educa şi aduce pe linia cea bună. Deci, îl provoc pe colegul Venczi să vină pentru anul 2008 cu un program foarte bine gândit, scris şi pentru tot judeţul, nu numai pentru partea romilor. Mulţumesc!
Domnul vicepreşedinte Frătean: Eu revin cu anunţul, noi am câştigat un proiect de 102 mii euro pentru asemenea chestiuni legate de romi. Şi romii au dreptul la integrare, se referă la rezolvarea problemei pe care a ridicat-o domnul Balogh cu actele de stare civilă, precum şi şapte centre de consultanţă în judeţ, în localităţile cu o populaţie destul de mare de romi. Şi eu susţin orice chestiune constructivă şi serioasă în rezolvarea acestor probleme şi în această direcţie. Stimaţi colegi, să trecem la vot. Cine este pentru articolul 1?
Articolul 1 se aprobă cu 27 de voturi „pentru”, 3 nu au votat (Benedek Imre, Lazăr Ioan, Szabo Arpad), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 27 de voturi „pentru”, 3 nu au votat (Benedek Imre, Lazăr Ioan, Szabo Arpad), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 27 de voturi „pentru”, 3 nu au votat (Benedek Imre, Lazăr Ioan, Szabo Arpad), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 4 se aprobă cu 27 de voturi „pentru”, 3 nu au votat (Benedek Imre, Lazăr Ioan, Szabo Arpad), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 27 de voturi „pentru”, 3 nu au votat (Benedek Imre, Lazăr Ioan, Szabo Arpad), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Proiect de hotărâre privind modificarea organigramei, statului de funcţii şi Regulamentului de Organizare şi Funcţionare ale Direcţiei Generale de Asistenţă Socială şi Protecţia Copilului Mureş
Domnul vicepreşedinte Frătean: Comisia economico-financiară a avizat acest proiect fără obiecţiuni, Comisia de servicii publice fără obiecţiuni, Comisia juridică fără obiecţiuni, Comisia social-culturală a cerut o fundamentare. În completarea acestei expuneri de motive şi pe site-ul Consiliul Judeţean, începând de ieri, la mine în mapă şi sper că toţi colegii au primit un răspuns la solicitarea Comisiei social-culturale, de la conducerea direcţiei, în motivarea aspectelor discutate de Comisia social-culturală. Dacă preşedintele comisiei are ceva de adăugat sau relativ la această problemă.
Doamna consilier Iacob Letiţia: Domnilor vicepreşedinţi, stimaţi colegi, vreau să vă informez că noi am avut o dezbatere amplă pe această temă, în prezenţa actualului director şi a directorului adjunct, figurau în materialul pe care îl avem cu toţii datele propuse pentru înfiinţarea unor posturi, pentru transformarea unor posturi, şi nu puţine şi nu figurau nişte date certe, ce doresc în perspectivă. Ori, a aproba nişte sume fără să ai o bază, fără să cunoşti bugetul, noi nu am acceptat acest dialog şi acest punct de vedere şi am impus direcţiunii să vină cu datele cerute, lucru care s-a şi realizat. Îi rugăm foarte frumos ca pe viitor, atunci când vin la asemenea dezbateri să fie întocmite datele aşa cum prevede legea. Vă mulţumesc!
Domnul vicepreşedinte Frătean: Mulţumesc frumos! În orice caz, esenţa acestei fundamentări este că aceste modificări din proiectul de hotărâre nu afectează numărul de personal.
Domnul consilier Lazăr Lădariu: Domnilor vicepreşedinţi, doamnelor şi domnilor consilieri! Vreau numai să întăresc cele spuse de doamna preşedinte a comisiei. Nu este vorba de utilitate ci de posibilitate în acest caz. Şi aşa, ştiţi destul de bine, ce procent mare se îndreaptă din aceşti bani spre acest sector şi nu discutăm acest aspect, e nevoie fără discuţie, cum spuneam şi în comisie şi niciodată n-am să fiu împotriva unui vot atunci când e vorba să-i sprijinim pe cei mai necăjiţi dintre noi. Dar este vorba de bani publici şi în felul acesta vom ajunge, azi-mâine, nu la 45 ci probabil la 55% din aceşti bani să se îndrepte numai în această direcţie în dauna altor sectoare destul de importante. Încă o dată subliniez, nu a fost vorba de vreo rea intenţie sau de o pornire pe o anumită pantă, ci era vorba să aflăm cât costă această treabă, atât. Propunerea care a fost făcută în comisie, ca de acum înainte, în absolut în toate cazurile, nu numai în acesta, atunci când se vine cu o problemă de structură a statului de funcţii şi aşa mai departe, să se vină şi cu justificarea, adică cât costă această mişcare, pentru că e vorba de banii tuturor, de bani publici. Sunt de acord, votăm cu aceste precizări care au fost aduse aici, dar pe viitor să se ţină cont de această propunere a Comisiei socio-culturale. Vă mulţumesc!
Domnul vicepreşedinte Frătean: Mulţumesc! Stimaţi colegi, trecem la vot. Cine este pentru articolul 1?
Articolul 1 se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 4 se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 5 se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 25 de voturi „pentru”, 5 nu au votat (Benedek Imre, Szabo Arpad, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif).
Proiect de hotărâre privind aprobarea prelungirii convenţiilor de colaborare dintre Consiliul Judeţean Mureş, prin Direcţia Generală de Asistenţă Socială şi Protecţia Copilului, şi organizaţiile nonguvernamentale cu activitate în domeniul protecţiei copilului
Domnul vicepreşedinte Frătean: acest proiect de hotărâre a fost destul de intens dezbătut de toate comisiile de specialitate. Aproape fiecare a avut ceva de comentat la acest proiect de hotărâre. Am să vă citesc avizele. Comisia economico-financiară avizează cu obiecţiunea să contribuie la finanţarea Institutului Est-European şi comunităţile locale. Comisia social-culturală solicită ca volumul financiar cu care să contribuie direcţia la aceste convenţii care se prelungesc şi care este ultima coloană din anexă, să nu fie aprobate acum ci în urma aprobării bugetului pe 2008, din punct de vedere bugetar este o solicitare corectă. Comisia juridică şi de ordine publică cere completarea art.1 alin.1 cu precizarea „conform anexei”. Comisia de servicii publice aprobă lista, sumele din contract urmând a fi aprobate cu ocazia dezbaterii bugetului pe 2008. Astea sunt avizele comisiilor. Am avut şi noi discuţii în aparatul de specialitate şi cu direcţia, între timp, după ce avizele comisiilor au fost date au mai apărut două convenţii care trebuie prelungite, deci în loc de 15 sunt 17, e vorba de casele de tip familial nr.5 şi nr.10 din Sîncraiu de Mureş.
Ce vreau eu să subliniez aici? Stimaţi colegi, aceste convenţii sunt ale direcţiei, pe bugetul lor şi noi trebuie să le prelungim, este un gest normal şi firesc. Avem un defazaj care l-am bifat şi anul trecut, în sensul că ele se încheie în luna noiembrie şi noi aprobăm bugetul în decembrie, deci apar câteva mici probleme. Sunt, de asemenea, de acord să discutăm, în perspectiva bugetului pe anul 2008, şi cu comunităţile locale pentru a le sprijini pe cele care se află pe teritoriul lor, nu numai Direcţia Generală, dacă sunt posibilităţi. Sunt de acord cu toate observaţiile. Ceea ce vă rog este să aprobăm lista de prelungire a acestor convenţii pentru ca aceste asociaţii şi fundaţii în interes public şi în interesul sărmanilor să poată funcţiona în continuare. Sunt de acord să vă supun atenţiei modificarea anexei, şi poate asta ar trebui s-o votăm în primul rând, în sensul eliminării coloanei cu sumele alocate pentru anul 2008 şi dezbaterea lor în cadrul aprobării bugetului pe 2008 al Direcţiei Generale de Asistenţă Socială şi Protecţia Copilului. A fost observaţia celor mai multe dintre comisii.
Vă propun modificare anexei, cu eliminarea sumelor pe 2008, ele urmând a fi discutate la bugetul pe 2008. Cine este pentru?
Propunerea domnului vicepreşedinte Frătean se aprobă cu 23 de voturi „pentru”, 6 nu au votat (Benedek Imre, Lazăr Lădariu, Popa Dragoş, Tatar Bela, Venczi Vidor, Veress Adam), 1 abţinere (Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Mulţumesc! Şi acum să trecem la vot, cu această modificare. Cine este pentru articolul 1? Cu precizarea celor două convenţii suplimentare.
Articolul 1 se aprobă cu 24 de voturi „pentru”, 6 nu au votat (Benedek Imre, Lazăr Lădariu, Popa Dragoş, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 24 de voturi „pentru”, 6 nu au votat (Benedek Imre, Lazăr Lădariu, Popa Dragoş, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 25 de voturi „pentru”, 5 nu au votat (Benedek Imre, Lazăr Lădariu, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Proiect de hotărâre privind aprobarea drepturilor de care beneficiază copiii şi tinerii ocrotiţi de serviciile publice specializate pentru protecţia copilului, mamele protejate în centrele maternale, precum şi copiii încredinţaţi sau daţi în plasament la asistenţi maternali profesionişti
Domnul vicepreşedinte Frătean: Este vorba de nişte baremuri legale, eu mă bucur că avem bani să le putem acorda. Comisia economico-financiară a avizat fără obiecţiuni, Comisia de servicii publice fără obiecţiuni, Comisia social-culturală fără obiecţiuni. Avem de-a face cu 3 articole. Cine este pentru articolul 1?
Articolul 1 se aprobă cu 26 de voturi „pentru”, 4 nu au votat (Benedek Imre, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 25 de voturi „pentru”, 5 nu au votat (Benedek Imre, Popa Dragoş, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 26 de voturi „pentru”, 4 nu au votat (Benedek Imre, Tatar Bela, Venczi Vidor, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 27 de voturi „pentru”, 3 nu au votat (Benedek Imre, Tatar Bela, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Mulţumesc! Pentru informaţie de presă sau public, suma totală anuală pentru aceste tipuri de sprijin financiar e undeva între 8 – 9 mld. anual şi e bine că o putem acorda acestor necăjiţi.
Proiect de hotărâre privind modificarea componenţei Comitetului de analiză a problemelor persoanelor cu handicap de pe lângă Direcţia Generală de Asistenţă Socială şi Protecţia Copilului Mureş
Domnul vicepreşedinte Frătean: Comisia juridică avizează fără obiecţiuni, Comisia social-culturală fără obiecţiuni, Comisia de servicii publice fără obiecţiuni. Proiectul de hotărâre are 3 articole. Cine este pentru articolul 1?
Articolul 1 se aprobă cu 27 de voturi „pentru”, 3 nu au votat (Benedek Imre, Tatar Bela, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 27 de voturi „pentru”, 3 nu au votat (Kakasi Alexandru, Benedek Imre, Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 27 de voturi „pentru”, 3 nu au votat (Kakasi Alexandru, Benedek Imre, Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 29 de voturi „pentru”, 1 nu a votat (Benedek Imre), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Proiect de hotărâre privind aprobarea cooperării între Consiliu Judeţean Mureş şi Programul Naţiunilor Unite pentru Dezvoltare pentru implementarea proiectului ”Înfiinţarea şi dezvoltarea unui incubator de afaceri„
Domnul vicepreşedinte Frătean: Mă bucur că pentru proiectele Consiliului Judeţean putem accesa asemenea granturi. Eu trebuie să fac precizarea că în baza convenţiei de finanţare semnată cu Comisia europeană pentru finanţarea Parcului Industrial Mureş al Consiliului Judeţean în valoare de peste 5 mil. euro, o condiţie pe care Consiliul Judeţean a acceptat-o şi fostul executiv s-a angajat la ea, este ca pe teritoriul Parcului Industrial să fie un asemenea incubator de afaceri în parteneriat cu o universitate de calibru din localitate. Ştii bine, avem acest parteneriat cu Universitatea Petru Maior, în buget avem sumele prinse pentru studiul de fezabilitate şi această propunere a PNUD-ului ni se potriveşte ca o mănuşă. Eu am o singură problemă aici, termenul de derulare a investiţiei este până la 1 iunie 2008. Vom discuta şi acest aspect la votul pe care îl vom da pe acest proiect de hotărâre.
Comisia economico-financiară a avizat fără obiecţiuni, Comisia juridică nu se pronunţă fiind vorba de balotaj, Comisia de servicii publice fără obiecţiuni. Deci, avem avizele.
Domnul consilier Boloş: Domnule preşedinte de şedinţă, domnul vicepreşedinte, stimaţi colegi! Aşa cum este menţionat şi în expunerea de motive, Universitatea Petru Maior a fost consultată în elaborarea acestui proiect de hotărâre şi sunt mandatat să aduc la cunoştinţa Consiliului Judeţean, din partea conducerii universităţii, că se va implica în realizarea acestui proiect şi în momentele care sunt potrivite acestei intervenţii, având în vedere că posibilităţile există la două din facultăţile universităţii, Facultatea de ştiinţe economice, juridice şi administrative şi Facultatea de inginerie. Sperăm că şi în judeţul Mureş se va crea o astfel de structură care să permită după aceea dezvoltări în acest domeniu. Universitatea este angrenată în momentul de faţă în două proiecte impact europene care depăşesc 12 mil. de euro şi deja acumulează o experienţă bogată în acest domeniu pe care dorim s-o împărtăşim mai departe. De aceea eu susţin acest proiect. Mulţumesc!
Domnul vicepreşedinte Frătean: Vă mulţumesc şi dumneavoastră şi universităţii!
Domnul consilier Ţintoşan: Mulţumesc! Domnule vicepreşedinte, în legătură cu punctul acesta, s-au iscat discuţii în comisia noastră pentru că noi, eu personal, nu am înţeles care este rolul Consiliului Judeţean, care este contribuţia Consiliului Judeţean, ce legătură are o universitate de stat care e pe jumătate privată cu acest incubator de afaceri, de ce se vrea sau se spune că e obligatoriu sau e bine să se facă în Parcul Industrial când acum o parte din redevenţa pentru Parcul Industrial, pentru societăţi, este pentru publicitatea pe care Consiliului Judeţean o va face şi pentru dezvoltarea afacerilor, eu nu înţeleg şi vă rog să mă lămuriţi.
Domnul vicepreşedinte Frătean: Eu cred că am fost destul de clar, dar mai repet. În convenţia de finanţare pe care o avem cu Comisia europeană pentru realizarea Parcului Industrial, Consiliul Judeţean Mureş s-a angajat că va construi şi va pune în funcţiune în Parcul Industrial un incubator de afaceri şi un centru de excelenţă tehnologic. Este o obligaţie pe care o avem a se realiza în 5 ani de la darea în funcţiune a Parcului Industrial, este o chestiune absolut cunoscută. Pentru asta noi avem un parteneriat cu Universitatea Petru Maior, drept care avem în bugetul pe 2007 500 mil. lei pentru studiul de fezabilitate al acestei construcţii. Şi ne-am apucat să licităm studiul şi să ne facem treaba pe care tot Consiliul Judeţean a aprobat-o. Între timp am avut o ofertă de la PNUD prin care, pentru exact aceste tipuri de obiective, ei oferă granturi. Şi atunci am spus că e mult mai bine dacă cineva suportă o parte din cheltuiala respectivă decât s-o fac singur, din banii mei. Este motivul pentru care am accesat şi am intrat în negocieri cu PNUD-ul pentru acest subiect. Este vorba de un centru de excelenţă şi incubator de afaceri, e vorba de o clădire, nu de tot Parcul Industrial. Noi nu contribuim pentru că ei contribuie, e a noastră, ei ne dau nouă nişte bani care să se folosească numai pentru aşa ceva. Noi ne facem treaba şi ei vin şi ne mai dau nişte bani, ca să ne ajute să-l dotăm, să-l punem la punct şi aşa mai departe. Nu intrăm într-o chestiune în care eu pun două mere, tu pui două mere şi avem un bun comun, nu, e bunul Consiliului Judeţean de la început până la sfârşit.
Stimaţi colegi, să trecem la vot. Cine este pentru articolul 1?
Articolul 1 se aprobă cu 27 de voturi „pentru”, 2 nu au votat (Amza Constantin, Benedek Imre), 1 abţinere (Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 25 de voturi „pentru”, 2 nu au votat (Kakassi Alexandru, Benedek Imre), 3 abţineri (Amza Constantin, Tatar Bela, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 25 de voturi „pentru”, 2 nu au votat (Benedek Imre, Simon Ioan), 3 abţineri (Amza Constantin, Tatar Bela, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 26 de voturi „pentru”, 1 nu a votat (Benedek Imre), 3 abţineri (Amza Constantin, Tatar Bela, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Stimaţi colegi, în urma aprobării acestui proiect de hotărâre şi fiind împuternicit să semnez memorandumul eu doresc să vă supun atenţiei următoarea problemă. Acest memorandum şi PNUD-ul ne cere ca derularea financiară a grantului să se petreacă, absolut legal, până la 1 iunie 2008. Studiul de fezabilitate este pe finalizate, proiectul tehnic urmează rapid după aceea, este posibil ca să nu putem asigura această condiţie, dau o probabilitate de 10%. Daţi-mi voie ca în acest context, în luna decembrie, în şedinţa din decembrie, să vă ţin la curent dacă chiar putem angaja o cheltuire a acestor bani până la 1 iunie 2008. Cu această precizare, vă mulţumesc!
Proiect de hotărâre privind participarea judeţului Mureş la constituirea Asociaţiei de Dezvoltare Intercomunitară „AQUA INVEST MUREŞ”
Domnul vicepreşedinte Frătean: Trebuie să recunosc că acest punct de pe ordinea de zi poate îmi place cel mai mult, pentru că el vine ca o încununare a activităţii noastre a tuturor, a dumneavoastră, în ceea ce priveşte atragerea fondurilor europene pentru rezolvarea problemelor judeţului, în principal a infrastructurii de mediu. Judeţul Mureş este unul dintre cele 5 judeţe din România care au fost selecţionate de Programul ISPA 2005 în vederea realizării Master Planului, a studiilor de fezabilitate şi a documentelor, în speţă, cererii de finanţare, pentru accesarea fondurilor de coeziune care se adresează Programului Operaţional Sectorial de mediu. Valoarea acestei investiţii, care va rezolva oraşele mici şi mijlocii plus toate localităţile conexate lor, se va ridica undeva, pentru judeţul Mureş, între 100 şi 400 mil. euro. Pentru a putea purcede la această cerere de finanţare, în urma Master Planului şi a studiilor pe care consultantul internaţional care va câştiga licitaţia le va termina la anul, una din condiţiile Uniunii Europene este ca această finanţare să se facă către o asociaţie intercomunitară, aşa cum şi Legea nr.215 modificată prevede. Acesta este startul formal al rezolvării problemei. Noi avem o experienţă extraordinar de plăcută cu Programul SAMTID, care a avut la bază tot o asociaţie şi iată a fost finanţat cu 14 mil. euro. Deci la aceasta se referă acest proiect de hotărâre.
Comisia economico-financiară avizează fără obiecţiuni, Comisia de servicii publice fără obiecţiuni, Comisia juridică fără obiecţiuni, Comisia de amenajarea teritoriului aviz fără obiecţiuni. Practic toate comisiile şi-au dat acordul.
În acelaşi timp, la punctul 4 al acestei hotărâri veţi constat că noi va trebui azi să nominalizăm două persoane în structurile de conducere ale acestei asociaţii de dezvoltare intercomunitară. E vorba de un membru în Adunarea Generală a Asociaţiei, e firesc şi, asociaţia având un scop tehnici bine definit, pentru că ştiţi foarte bine că aceste asociaţii se înfiinţează pe proiecte, un expert, un cineva care să facă parte din Consiliul de Administraţie sau Colegiul director, cum s-o numi el, al acestei asociaţii. Eu mă gândesc, daţi-mi voie şi vă cer scuze, dar îmi permit să fac un mic comentariu. Noi, demnitarii, cine ştie ce va fi în mai cu noi. Aceste proiecte sunt de lungă durată. Cred că în acest Consiliu de Administraţie trebuie să facă parte un expert din aparatul propriu al Consiliului Judeţean, un cineva care cu asta se ocupă, cum de exemplu a fost cel din punctul de vedere aparatului, omul care a adus SAMTID-ul, pentru că are o experienţă deosebită în acest domeniu. În ceea ce priveşte membrul în Adunarea Generală, adică în conducerea asociaţiei în care este implicată practic instituţia, este clar că trebuie să fie unul din preşedintele sau vicepreşedinţii Consiliului Judeţean, care atunci când îşi termină mandatul vine următorul, pentru că aşa se întâmplă şi aşa este firesc. Este o propunere pe care v-o fac pentru punctul 4, vă rog să meditaţi la ea până ajungem la votarea punctului 4. Vă mulţumesc! Trecem la vot. Cine este pentru articolul 1?
Articolul 1 se aprobă cu 28 de voturi „pentru”, 2 nu au votat (Benedek Imre, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 28 de voturi „pentru”, 2 nu au votat (Benedek Imre, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 27 de voturi „pentru”, 3 nu au votat (Benedek Imre, Iacob Letiţia, Kakassi Alexandru), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Deci, am ajuns la articolul 4. Eu fac direct o propunere pentru Consiliului de Administraţie, domnul Călin Suciu, este omul pe fruntea căruia scrie SAMTID şi cred că este o propunere serioasă. Dacă mai sunt alte propuneri? Supunem la vot pentru Consiliul de Administraţie, vot secret, domnul Călin Suciu.
Propunerea domnului vicepreşedinte Frătean se aprobă cu 27 de voturi „pentru”, 1 abţinere, 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Mulţumesc! Cine din executiv să reprezinte Consiliul Judeţean în Adunarea Generală a acţionarilor? Vă rog să propuneţi.
Domnul consilier Radu Mircea: Domnilor vicepreşedinţi, stimaţi colegi! Eu propun totuşi să facă parte domnul vicepreşedinte Frătean, fiindcă este persoana din executiv care se ocupă efectiv cu proiecte europene şi care cunoaşte bine acest domeniu. Vă mulţumesc!
Domnul vicepreşedinte Frătean: Mulţumesc! Alte propuneri? Supun la vot propunerea domnului consilier Radu Mircea. Cine este pentru? Vot secret.
Propunerea domnului consilier Radu Mircea se aprobă cu 28 de voturi „pentru”, 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Vă mulţumesc pentru unanimitate, stimaţi colegi. Articolul 4 în totalitate. Cine este pentru?
Articolul 4 se aprobă cu 28 de voturi „pentru”, 2 nu au votat (Benedek Imre, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 5 se aprobă cu 27 de voturi „pentru”, 3 nu au votat (Benedek Imre, Boloş Vasile, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 6 se aprobă cu 28 de voturi „pentru”, 2 nu au votat (Benedek Imre, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 28 de voturi „pentru”, 2 nu au votat (Benedek Imre, Iacob Letiţia), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif).
10.Proiect de hotărâre privind aprobarea indicatorilor tehnico-economici reactualizaţi ai obiectivului de investiţii ”Extindere pistă decolare/aterizare şi platformă de operare pentru aeronave, inclusiv instalaţiile aferente şi modernizarea instalaţiilor de balizaj pentru apropiere de precizie corespunzătoare categoriei a II-a OACI”
Domnul vicepreşedinte Frătean: Stimaţi colegi, felicit pe toată lumea care a contribuit ca să ajungem la acest proiect de hotărâre. A fost o muncă foarte grea, de durată, cu multe dezbateri, în ceea ce priveşte dezvoltarea aeroportului. Vreau să fac câteva precizări. Odată cu aprobarea acestor indicatori tehnico-economici putem purcede efectiv la modernizarea aeroportului Transilvania Tîrgu Mureş, începând cu pista de aterizare, reabilitare, balizaj şi bazele unei radio navigaţii moderne. Sursele de finanţare pentru această investiţie nu sunt mici. Noi vom aproba astăzi indicatorii unei investiţii în valoare de 62 mil. euro. Avem promisiune de la Guvernul României pentru un sprijin financiar prin Hotărâre de Guvern între 40 – 70 mld. lei vechi, deci între 1 şi 2 mil. euro. În acelaşi timp ştiţi foarte bine că, spre bucuria noastră, că şi aeroporturile regionale care nu sunt de interes naţional pot depune cereri de finanţare pe Programul Operaţional Sectorial de transport şi această aprobare pe acest studiu de fezabilitate a noastră, practic ne pune în ipostaza de a putea întocmi deja principalele componente ale cererii de finanţare pe acest Program Operaţional Sectorial foarte important.
În al treilea rând, cu toţii am discutat de mai multe ori şi deja lucrurile se şi petrec, noi dorim un parteneriat pentru dezvoltarea Aeroportului Tîrgu Mureş cu un investitor capabil să deruleze investiţii. O asemenea investiţie nu trebuie să fie neapărat să fie dintr-o singură sursă, e bine să fie mai multe pentru că atunci e mai sigură ca nivel financiar acoperit. Sunt foarte multe solicitări adresate Consiliului Judeţean, nu foarte multe, hai să spun multe că e greu de apreciat aici, în sensul de a analiza parteneriate în ceea ce priveşte societăţile respective financiare. Eu vreau să enumăr trei dintre ele, pentru că noi nu vorbim aici de vânzarea aeroportului, nu vindem Aeroportul Tîrgu Mureş, nu numai că nu se prea poate legal dar nici nu vrem să-l vindem, ca să fie foarte clară această precizare. Avem o ofertă de cooperare pentru dezvoltarea aeroportului din partea unui grup financiar englez, avem o ofertă de cooperare pentru dezvoltarea aeroportului din partea grupului care finanţează Aeroportul Internaţional Braşov şi avem o ofertă financiară în această direcţie din partea unui grup financiar portughez şi probabil vor mai urma, toate sunt oferte serioase. Noi nu vom selecţiona oferte că vrea cineva să o selecţioneze pe aia sau pe aia. Împreună cu colegii consilieri şi cu aparatul propriu, decembrie – ianuarie vor fi lunile în care ne vom definitiva strategia vis-a-vis de cum scoatem pe piaţă oferta de fapt a Consiliului Judeţean vis-a-vis de un parteneriat pentru finanţarea dezvoltării aeroportului. Şi toate societăţile financiare care doresc să intre în afacere cu noi pentru acest obiectiv deosebit pentru judeţul Mureş, vor veni la o licitaţie transparentă, o licitaţie internaţională transparentă, ca să clarific acest subiect. Desigur, a patra sursă este bugetul Consiliului Judeţean, bugetul judeţului, eu pot, din punct de vedere personal, pot evalua că în 2-3 ani de zile putem aloca în jur de 5 mil. euro ţinând cont de evoluţia bugetului, dar n-aş dori să fie o alocaţie financiară directă, ar fi minunat dacă ar fi cofinanţarea la Programul Operaţional Sectorial care să ne rezolve de fapt problema pistei. Am făcut această introducere mai lungă pentru că e şi presa de faţă şi să clarific anumite aspecte. Oricum, mulţumesc tuturor celor care s-au implicat în această chestiune.
Domnul consilier Szabo Arpad. Vă mulţumesc, domnule vicepreşedinte! Într-adevăr, proiectul de hotărâre pe care ni-l propuneţi spre aprobare este un proiect măreţ, un proiect foarte important, se vede şi din sumele care se prevăd în amândouă variantele. În prima variantă avem o dată şi jumătate bugetul Consiliului Judeţean pe un an, iar în a doua variantă avem de două ori sau şi mai mul. Deci, este un proiect foarte mare şi de necesitatea implementării acestui proiect cred că nimeni nu discută, este de o importanţă deosebită. Însă, am observat şi la discuţii şi am făcut observaţia la reprezentantul aeroportului înainte de şedinţă, eu m-aş fi aşteptat să vină dânşii cu nişte propuneri, nişte treburi concrete privind Programul Operaţional Regional, că POR-ul s-a lansat de două luni şi jumătate.
Domnul vicepreşedinte Frătean: Nu, din păcate pe Programul Operaţional Regional nu intră, pe Programul Operaţional Sectorial de transport, la care Ghidul solicitantului nu este încă.
Domnul consilier Szabo Arpad: Mie aşa mi-a explicat reprezentantul aeroportului la discuţii, că în POR intră o parte din aceste sume. Şi la sectorial, ar trebui să vină să vedem care sunt axele, măsurile unde intră şi care este partea de cofinanţare, că noi de partea de cofinanţare ar trebuie să ne îngrijim, Consiliul Judeţean şi ar fi bine să ştim că din fondurile structurale europene cât putem trage şi după aceea să vedem care importanţa şi ordinea lucrărilor care trebuie efectuate. Dacă îmi spuneţi că nu cunoaştem această treabă la ora actuală, aş veni cu propunerea ca reprezentanţii care se ocupă cu investiţiile şi cu proiectele de investiţii la aeroport, la următoarea şedinţă să vină cu un fel de informare în faţa Consiliului Judeţean, că noi ştim că dezvoltarea aeroportului este de o importanţă deosebită pentru Consiliul Judeţean. Sunt de acord cu proiectul de hotărâre. Mulţumesc!
Domnul vicepreşedinte Frătean: Mulţumesc! Noi avizăm acum indicatorii tehnico-economici ai unei investiţii pe baza unui studiu de fezabilitate.
Domnul consilier Giurgea: Mulţumesc, domnule vicepreşedinte! Am fost împreună cu domnul director Runcan şi cu domnul Spinei, în urmă cu aproximativ două săptămâni, la o consfătuire la Bucureşti unde s-au întâlnit toţi directorii de aeroporturi din România şi reprezentanţi ai companiilor de transport din România şi din afară. O să revin la punctul acesta dar foarte scurt o să fiu. Noi am discutat de multe ori, la fel şi fel de întâlniri pe care le-am avut, cu un grup de consilieri mai mare sau mai mic, în comisii, în sala mică de şedinţe, vis-a-vis de ceea ce a însemnat rezilierea contractului cu Compania Wizz Air şi cu tot ce a decurs din ea. S-a discutat în acele întâlniri şi de acţiuni de asociere, protocoale de asociere cu eventualii doritori de a dezvolta aeroportul, dar nu s-a discutat nimic, cum foarte bine aţi subliniat şi acum, de privatizare. Acest lucru s-a fluturat după acele întâlniri, undeva pe coridoarele consiliului judeţean, dar au fost şi propuse în plenul acelor discuţii de către colegul Szalkay, o propunere concretă de privatizare din partea unei companii ruseşti, cu acţionariat probabil din Ungaria, dacă nu mă înşel.
Acum vreau să fie foarte clar pentru noi toţi şi să ne lămuriţi, executivul, dacă mai e nevoie, dacă se pune problema aşa numitei privatizări şi ce înseamnă privatizarea, pentru că ştim foarte bine că nu se poate privatiza în ansamblu aeroportul. Sunt acolo obiective de interes naţional şi chiar strategic şi nu poate fi vorba de privatizare. Ceea ce vreau să spun este următorul lucru. Dacă intrăm într-un contract de colaborare sau de asociere cu diferiţi doritori, operatori de transport din ţară sau din străinătate, aş ruga ca acest lucru să se facă foarte transparent şi în văzul tuturor şi dacă vreţi informaţional la nivel de glob. Să nu mergem pe nişte informaţii şi atragerea unor aşa zişi parteneri, cu sau fără ghilimelele de rigoare, pe care de fapt îi pescuim, curtăm şi le oferim nişte informaţii mai mult sau mai puţin posibile sau admise, pentru a accede la diferite formule de asociere în ceea ce înseamnă dezvoltarea aeroportului. Haideţi să o facem transparent, în văzul tuturor, să ştie oricine doreşte de pe globul acesta că se poate asocia cu Aeroportul Tîrgu Mureş şi sigur că se poate dezvolta Aeroportul Tîrgu Mureş mult mai repede într-o formulă de asociere. Nu cred deloc că poate fi vorba de privatizare, în nici un fel, aşa cum nu cred, sincer, că e bine să se facă înţelegeri pe sub masă şi pe la colţuri în sensul acesta. Vreau să vă spun că nu trebuie să ne facem nici un fel de problemă cu plecarea Wizz Air-ului, sunt alte companii, Rhein şi altele, care şi-au exprimat imediat disponibilitatea de a veni şi colabora şi coopera cu Aeroportul Tîrgu Mureş în ceea ce înseamnă zboruri, diferite direcţii, inclusiv în cele pe care Wizz Air-ul le-a avut şi n-o să le mai avem. Ceea ce este foarte clar, pista trebuie reparată urgent pentru că sunt probleme, echipamentul de aterizare trebuie rapid achiziţionat pentru ca navele să poată ateriza pe orice timp, ceaţă şi alte condiţii nefavorabile, precum şi ceea ce înseamnă interconectarea, sau posibilităţile de a decola sau ateriza mai pe înţelesul tuturor, cu acel IS generaţia a doua.
Cam aşa cred că stau lucrurile şi dacă sunt nelămuriri este bine să le discutăm în plenul consiliului, să le dezbatem ca atare şi să luăm nişte decizii absolut pe înţelesul tuturor şi în văzul şi auzul tuturor. Mulţumesc!
Domnul consilier Balogh: Mulţumesc, domnule vicepreşedinte! Stimaţi colegi, în sfârşit o să fie consens în rezolvarea problemei aeroportului, nu astăzi nu mâine, poimâine. Ce vreau să vă spun, în legătură cu dezvoltarea pistei, nu ştiu dacă este cuprins şi terminalul, fiindcă noi am investit o grămadă de bani şi astăzi am ajuns la concluzia că nu putem să primim nici acei pasageri în condiţii optime şi normale care ne sosesc acum. Deci, dacă o să ne vină avioane cu 250 – 300 de pasageri, noi nu putem nici cele de 40 de pasageri care sosesc acum să-i primim în condiţii normale. Dacă este vreun program sau proiect al Aeroportului Tîrgu Mureş în acest sens. Degeaba vrem să aducem avioane de mare capacitate dacă nu avem unde să primim oamenii. Cum stăm la acest capitol?
Şi mai am o întrebare, dacă poate cineva de la aeroport să răspundă. Atunci de ce mai discutăm, dacă nu sunt persoane competente să ne răspundă, un om tehnic care răspunde de acest proiect. Financiar înţeleg că doamna Hang poate să ne dea explicaţii, dar măcar atâta bun simţ să aibă cineva să vină să ne spună că prelungim pista cu 2,55 m într-o parte şi cu 1,2 m în cealaltă parte. E o problemă, dacă apăsăm nişte butoane să fim şi convinşi de nişte chestii care sunt reale.
Domnul vicepreşedinte Frătean: Continuaţi!
Domnul consilier Balogh: Păi, să-mi dea cineva explicaţii, dacă este băgat şi terminalul, de la aeroport dacă este cineva, domnule vicepreşedinte. Dar nu, nici eu şi nici dumneavoastră nu suntem retribuiţi de la Aeroportul Tîrgu Mureş. Acolo sunt oameni care sunt retribuiţi, care să ne dea nouă explicaţii pentru nişte chestii, că nu e vorba de doi lei, e vorba de 70 şi ceva de milioane de euro. N-am nimic cu nimeni de la aeroport, dar la un moment încep să ne desconsidere pe noi. Ceva nu e în regulă.
Domnul vicepreşedinte Frătean: Dar este directorul economic aici, cred că poate să dea răspuns.
Domnul consilier Balogh Iosif: Directorul economic vorbeşte economic, nu tehnic. Deci, eu vreau să vorbesc cu cineva tehnic, care să vină să ne spună despre ce este vorba acolo, dacă poate să primească doi pasageri în plus sau doi pasageri în minus. Mulţumesc!
Domnul vicepreşedinte Frătean: Eu ştiu că directorul aeroportului este la Iaşi, la o convocare. În sfârşit, am să încerc eu să dau câteva răspunsuri. Nu-mi place să repet discursul. Vis-a-vis de investiţiile pe aeroport şi de parteneriat am spus foarte explicit şi în limba română. E vorba de un parteneriat pentru dezvoltarea aeroportului în condiţii pe care le vom stabili împreună, într-un proces transparent de anvergură internaţională. Cred că limba română e clară în acest aspect şi alte discuţii sunt de prisos. Eu, cel puţin eu şi sper că toată lumea înţelege transparenţa prin formula „trebuie să ştiu şi eu”, transparenţa înseamnă că trebuie să ştie toată lumea.
Vis-a-vis de dezvoltarea aeroportului, aici vorbim de pistă. Programul de dezvoltare a aeroportului are mai multe componente. Trei sunt foarte mari, una este pista, una este aerogara şi una este, eventual, zona cargo. Sigur, pe lână ele sunt o grămadă de mărunţişuri care par mărunte dar nu sunt neimportante, cum ar fi: dacă vorbesc de pistă automat vorbesc de balizaj, dacă vorbesc de aerogară vorbesc de o grămadă de servicii, dacă vorbesc de zonă cargo vorbesc de multe altele. Eu ţin să vă informez că în ceea ce priveşte demersurile pe care Consiliul Judeţean le face pentru a asigura terenul necesar dezvoltării aeroportului, pentru că noi vorbim acum de reabilitarea pistei actuale a aeroportului, de 2,1 km, urmând în etapa următoare o extindere, în funcţie de dezvoltarea traficului aerian, până la 3,6 km. Terenul pentru dezvoltarea aeroportului este în procedură de expropriere în interes public, în această fază aproape 100 ha. Suntem pe procedură, comisia lucrează, consiliile locale lucrează şi sper ca spre sfârşitul anul viitor să terminăm toată procedura, să şi putem plăti terenul la oameni ca să-l avem în vederea dezvoltării aeroportului. Îmi pare rău că astăzi nu se pot da toate explicaţiile acestea şi încă altele, de la aeroport.
Domnul consilier Tatar Bela: Domnule vicepreşedinte, stimaţi colegi! Este cumva cursă Tîrgu Mureş – Iaşi? Pentru că eu m-am întâlnit cu domnul Runcan aici, acum o oră jumătate, ne-aţi spus să este la Iaşi, ne dezinformaţi pe noi sau nu ştiu …
Domnul vicepreşedinte Frătean: Aşa mi s-a comunicat.
Domnul consilier Tatar Bela: Eu l-am văzut pe coridor, dacă n-a plecat cu avionul nu putea să plece la Iaşi altfel. Mulţumesc!
Domnul vicepreşedinte Frătean: Mulţumesc, domnule Tatar! Mie aşa mi s-a comunicat. Stimaţi colegi, trecem la vot, că hotărârea e prea importantă şi să punctăm o chestiune fără de care dezvoltarea nu e posibilă, că dacă n-avem indicatorii investiţiei ce să mai discutăm.
Articolul 1 se aprobă cu 26 de voturi „pentru”, 3 nu au votat (Benedek Imre, Kakassi Alexandru, Ţintoşan Cristian), 1 vot „împotrivă” (Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 25 de voturi „pentru”, 3 nu au votat (Benedek Imre, Kakassi Alexandru, Ţintoşan Cristian), 1 vot „împotrivă” (Lădariu Lazăr), 1 abţinere (Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 25 de voturi „pentru”, 3 nu au votat (Benedek Imre, Kakassi Alexandru, Ţintoşan Cristian), 2 abţineri (Lădariu Lazăr, Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 4 se aprobă cu 26 de voturi „pentru”, 3 nu au votat (Benedek Imre, Kakassi Alexandru, Ţintoşan Cristian), 1 abţinere (Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 26 de voturi „pentru”, 3 nu au votat (Benedek Imre, Kakassi Alexandru, Ţintoşan Cristian), 1 abţinere (Tatar Bela), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Mulţumesc, am făcut un pas foarte important şi mulţumesc domnilor consilieri care au dezbătut acest subiect.
11.Proiect de hotărâre privind aprobarea Planului de ocupare a funcţiilor publice din aparatul propriu al Consiliului Judeţean Mureş, pentru anul 2008
Domnul vicepreşedinte Frătean: Este un demers legal, legea ne obligă anual să aprobăm această chestiune. Acest proiect de hotărâre are avizul Comisiei juridice, ordine publică şi integrare europeană. Să trecem la vot. Cine este pentru articolul 1?
Articolul 1 se aprobă cu 27 de voturi „pentru”, 3 nu au votat (Benedek Imre, Ţintoşan Cristian, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 27 de voturi „pentru”, 3 nu au votat (Benedek Imre, Ţintoşan Cristian, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 27 de voturi „pentru”, 3 nu au votat (Benedek Imre, Ţintoşan Cristian, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
12.Proiect de hotărâre privind aprobarea Planului de ocupare a funcţiilor publice din aparatul propriu al Direcţiei Judeţene de Evidenţă a Persoanelor Mureş, pentru anul 2008
Domnul vicepreşedinte Frătean: Aceeaşi situaţie ca la punctul anterior. Proiectul de hotărâre are 2 articole. Cine este pentru articolul 1?
Articolul 2 se aprobă cu 26 de voturi „pentru”, 4 nu au votat (Amza Constantin, Benedek Imre, Ţintoşan Cristian, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
13.Proiect de hotărâre privind stabilirea unor măsuri pentru asigurarea accesului la informaţiile de interes public la Consiliul Judeţean Mureş
Domnul vicepreşedinte Frătean: Acest proiect de hotărâre a fost avizat favorabil de Comisia juridică şi cea de servicii publice. Este o măsură pe care legea ne-o cere şi pe care o facem cu mare bucurie pentru informarea corectă a cetăţenilor şi a tuturor celor interesaţi. Trebuie să subliniez faptul că vorbim de 359 de categorii de informaţii şi documente pe care aparatul propriu al Consiliului Judeţean trebuie să facă în aşa fel încât să poată fie accesate de toţi cei interesaţi în cunoaşterea conţinutului lor. E o lucrare foarte serioasă şi o muncă foarte serioasă. Subliniez faptul că pe site-ul Consiliului Judeţean noi publicăm tot mai multe informaţii de interes public, inclusiv toate contractele, cu cine le avem, pe ce termene, ce sume, ce licitaţii şi aşa mai departe, într-o transparenţă totală şi suntem foarte atenţi cu utilizarea banului public şi cred că n-am avut probleme până acum.
Domnul consilier Lazăr Lădariu: Domnule preşedinte de şedinţă, domnule vicepreşedinte, domnilor colegi! Doar o precizare, ca ziarist şi ca redactor şef al ziarului „Cuvântul liber”, nu am întâlnit până acum nici o încălcare a Legii accesului la informaţii de interes public, cum nu am întâlnit, mă refer doar la relaţiile cu Consiliul Judeţean, nu am întâlnit nici o încălcare a art.30 sau 31 din Constituţia României privind libera informaţie şi dreptul la libera exprimare, la exprimare neîngrădită. De curiozitate am numărat şi eu într-o pauză acele poziţii, da într-adevăr, poate am greşit, 360 de puncte. Totuşi, cele 360 de poziţii spun ceva în acest sens, legea a fost respectată şi până acum şi sperăm că o să fie respectată şi în continuare. Mulţumesc!
Domnul vicepreşedinte Frătean: Mulţumesc, domnule consilier! Să trecem la vot. Cine este pentru articolul 1?
Articolul 1 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 2 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 3 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 4 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 5 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 6 se aprobă cu 27 de voturi „pentru”, 3 nu au votat (Bartha Barna, Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 7 se aprobă cu 27 de voturi „pentru”, 3 nu au votat (Balogh Iosif, Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 8 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 9 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 10 se aprobă cu 27 de voturi „pentru”, 3 nu au votat (Benedek Imre, Ţintoşan Cristian, Veress Adam), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 11 se aprobă cu 25 de voturi „pentru”, 5 nu au votat (Bartha Barna, Benedek Imre, Lazăr Ioan, Ţintoşan Cristian, Venczi Vidor), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Articolul 12 se aprobă cu 28 de voturi „pentru”, 2 nu au votat (Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 27 de voturi „pentru”, 3 nu au votat (Benedek Imre, Lazăr Ioan, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
14.Proiect de hotărâre privind aprobarea avizelor date de Comisia Tehnică de Amenajare a Teritoriului şi de Urbanism de pe lângă Consiliul Judeţean Mureş
Domnul vicepreşedinte Frătean: Stimaţi colegi, trecem la vot. Cine este pentru articolul 1?
Articolul 3 se aprobă cu 27 de voturi „pentru”, 3 nu au votat (Ban Moise, Benedek Imre, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Hotărârea în întregime se aprobă cu 27 de voturi „pentru”, 3 nu au votat (Benedek Imre, Szabo Arpad, Ţintoşan Cristian), 4 absenţi (Lokodi Edita Emöke, Magyarosi Erzsébet, Sămărghiţan Gheorghe, Szalkay Iosif)
Domnul vicepreşedinte Frătean: Stimaţi colegi, vă mulţumesc pentru munca în comisii, pentru această şedinţă şi pentru munca aparatului care a pregătit şedinţa.
Domnul consilier Balogh: Mulţumesc! Foarte pe scurt, dacă la promovarea unei investiţii de asemenea importanţă, şi vreau să revin la aeroport care de-acum mie o să-mi devină un fix până scăpăm de … Deci , dacă nu se poate dovedi plecarea managerului general din Tîrgu Mureş şi n-a fost prezent la şedinţa noastră eu vă solicit acum verbal şi voi solicita în scris demisia dânsului şi scoaterea la concurs a postului de manager la Aeroportul Tîrgu Mureş. Mulţumesc!
Domnul vicepreşedinte Frătean: Mulţumesc, o să iau act de această propunere. Domnul consilier Balogh a cerut motivarea absenţei domnului director general, asta este solicitarea dânsului, nu putem să i-o refuzăm. Dânsul îşi rezervă dreptul ca în baza motivării sau nemotivării acestei prezenţe sau a acestei absenţe să acţioneze în consecinţă, cum crede dânsul de cuviinţă, cred este dreptul dânsului. Mulţumesc!
Domnul consilier Giurgea: Da, sigur, eu n-am nimic împotrivă, dar cred că e motivat, dar nu ştiu de ce a plecat că era aici.
Domnul vicepreşedinte Frătean: Eu aşa am fost anunţat şi eu cred că e motivată, dar o să-i satisfacem solicitarea şi mi se pare corectă.
Domnul consilier Giurgea: Bun, era bine să rămână că puteam să lămurim. Stimaţi colegi, discutam mai la începutul şedinţei, când am discutat şi de spectacolul festiv că noi, conform tradiţiei, în fiecare an ne-am întâlnit, aparatul de specialitate cu consilierii judeţeni şi sigur că, în anul acesta, nimeni dintre noi nu cred că nu doreşte să ne întâlnim, pentru că aşa cum am mai spus este ultimul an, sau ultima petrecere de sfârşit de an din acest mandat, la vară vor fi şi vom fi într-o altă formulă. Eu cred că e bine, aşa cum a spus domnul preşedinte de şedinţă, ca să nu fie în aceeaşi zi cu spectacolul, nici nu cred că se poate şi ar fi bine să stabilim ziua. Poate că e bine cum aţi spus dumneavoastră să fie în 21, e vinerea şi spre sâmbătă şi pe urmă toţi suntem liberi până spre prin 3 ianuarie şi în acest sens dacă sunteţi de acord cu data, ora este cea uzuală pentru noi, ora 13, dar să vorbim despre bani pentru că toţi am contribuit cu o sumă de bani, nici într-un an nu am contribuit sub 1 milion dacă sunteţi de acord.
Domnul Frătean: Faceţi o propunere şi o supun la vot.
Domnul Giurgea: Am discutat cu colegii, deci ar fi, dar fac o chestiune procedurală înainte şi rog să nu se supere nici unul dintre consilieri, sigur că unii dintre colegii consilieri, din motive absolut binecuvântate şi justificate, uneori nu au putut lua parte. Rugămintea mea ar fi, chiar dacă nu pot lua parte, ca să ne putem întregi să dea 1 milion de lei că acum nu-i un capăt de ţară, e un sfert, poate nu chiar un sfert din indemnizaţia lunară, chiar dacă nu poate lua parte şi să dea 100 de lei, adică 1 milion de lei vechi.
Domnul Frătean: Stimaţi colegi, sunteţi de acord să contribuim cu 100 de lei la cheful de sfârşit de mandat, sau cum să-i zic eu, la cheful de sfârşit de an. Eu zic că da, nu? Deci să noteze secretariatul că suntem de acord cu 1 milion.
Domnul consilier Giurgea: Mulţumesc! Eu, dacă vă amintiţi stimaţi colegi, în urmă cu vreo două şedinţe, tot la diverse, am ridicat o problemă absolut gravă. Eu am văzut actele, în calitate de cetăţean dar şi de consilier, sau dacă vreţi şi de om care cât de cât ştie să se uite în nişte bilanţuri, balanţe şi note contabile, este groaznic ce se poate întâmpla la nivelul unei administraţii locale care se numeşte Miheşu de Cîmpie. Bani fraudaţi pe faţă, bani luaţi din primărie şi daţi sub formă de primă. Am rugat atunci ca organele abilitate ale statului, Curtea de Conturi, Poliţia, să se auto sesizeze. Vreau să vă spun că un număr de 7 consilieri locali, nu numai dintr-un partid ci din vreo trei s-au sesizat şi autosesizat şi au făcut fel de fel de plângeri şi demersuri şi la Curtea de Conturi şi la Poliţie şi la Consiliul Judeţean şi la Prefectură şi nu s-a întâmplat absolut nimic, deşi sesizările au fost făcute în urmă cu vreo 6 luni. Eu cred că este bine de văzut, sincer să fiu nu ştiu ce culoare politică are primarul şi nici nu mă interesează, că nu culoarea politică este importantă ci omul este, din punctul meu de vedere şi o spun în plenul Consiliul Judeţean, penal prin ceea ce am văzut acte semnate de domnia sa, nu pentru ci de domnia sa. Eu cred că e bine să se audă încă o dată, dacă nu s-a auzit încă, această solicitare de control şi de stopare, nu fac eu propuneri pentru că nici nu sunt în măsură s-o fac, organele abilitate sunt sigur că trebuie să o facă urgent pentru că nu se poate în felul acesta. O sesizare făcută de 7 consilieri, nu pe criterii politice ci pur şi simplu asupra unui jaf într-o administraţie locală, nu poate fi trecută cu vederea şi eu o punctez la acest nivel că într-adevăr este o mare fraudă acolo şi, dacă vreţi, ilegalităţi crase. Mulţumesc!
Domnul consilier Frătean: Sper ca vocea dumneavoastră să fie auzită de cei competenţi să ia aceste măsuri.
Domnul consilier Lazăr Lădariu: Nu din solidaritate cu domnul consilier Giurgea spun ceea ce spun. Am verificat cele sesizate, am avut şi o echipă de ziarişti acolo, cele spuse de domnul Giurgea se adeveresc. Atât!
Domnul vicepreşedinte Frătean: Încă o dată, nu sper decât ca organele în drept să-şi facă datoria.
Stimaţi colegi, vă mulţumesc! Vă rog să intraţi în decembrie, luna cadourilor, cu buzunarele pline ca să puteţi face bucurii celor dragi. Doamne-ajută!
Întocmit: Monica Mihaela Pop
VICEPREŞEDINTE SECRETAR
Alexandru Petru Frătean Ioan Togănel
Văzut: Delia Belean
Viorel Iosib